ಕೇನ್ಸೀಯ ಅರ್ಥಶಾಸ್ತ್ರವು ಜಾನ್‌ ಮೇನಾರ್ಡ್‌ ಕೇನ್ಸ್‌‌‌ ಎಂಬ ಅರ್ಥಶಾಸ್ತ್ರಜ್ಞನಿಂದ ಅತೀವವಾಗಿ ಪ್ರಭಾವಿಸಲ್ಪಟ್ಟ ಒಂದು ವಿದ್ವತ್ಪೂರ್ಣ ಸಿದ್ಧಾಂತವಾಗಿತ್ತು. ನಿರುದ್ಯೋಗ ಮತ್ತು ವ್ಯಾಪಾರ ಚಕ್ರದ ಮಟ್ಟವನ್ನು ವಿವರಿಸಲು ಈ ಅವಧಿಯು ಒಗ್ಗೂಡಿಸಿದ ಬೇಡಿಕೆಯ ಮೇಲೆ ಗಮನಹರಿಸಿತು. ಅಂದರೆ, ವ್ಯಾಪಾರ ಚಕ್ರದ ಏರಿಳಿತಗಳನ್ನು ವಿತ್ತನೀತಿ (ಸನ್ನಿವೇಶದ ಮೇಲೆ ಅವಲಂಬಿಸಿ ಸರ್ಕಾರವು ಹೆಚ್ಚು ಅಥವಾ ಕಡಿಮೆ ಖರ್ಚುಮಾಡುತ್ತದೆ) ಹಾಗೂ ಹಣಕಾಸಿನ ಕಾರ್ಯನೀತಿಯ ಮೂಲಕ ತಗ್ಗಿಸಬೇಕು ಎಂಬುದು ಇದರರ್ಥವಾಗಿತ್ತು. ಮುಂಚಿನ ಕೇನ್ಸೀಯ ಬೃಹದರ್ಥಶಾಸ್ತ್ರವು "ಸಕ್ರಿಯವಾದಿ"ಯಾಗಿದ್ದು, ಬಂಡವಾಳಷಾಹಿ ಆರ್ಥಿಕತೆಯನ್ನು ಸ್ಥಿರಗೊಳಿಸಲು ಕಾರ್ಯನೀತಿಯ ಕ್ರಮಬದ್ಧವಾದ ಬಳಕೆಗೆ ಕರೆಯಿತ್ತರೆ, ಕೇನ್ಸೀಯ ಪಂಥದ ಇನ್ನು ಕೆಲವು ಅನುಯಾಯಿಗಳು ಆದಾಯಗಳ ಕಾರ್ಯನೀತಿಗಳ ಬಳಕೆ ಮಾಡುವುದಕ್ಕೆ ಕರೆನೀಡಿದರು. 

ನವ-ಕೇನ್ಸೀಯ ಪಂಥದವರು ಕೇನ್ಸ್‌ನ ಚಿಂತನೆಗಳನ್ನು ನವ ಸಾಂಪ್ರದಾಯಿಕ ಸಂಶ್ಲೇಷಣೆಯಲ್ಲಿನ ನವ ಸಾಂಪ್ರದಾಯಿಕ ಅಂಶಗಳೊಂದಿಗೆ ಸಂಯೋಜಿಸಿದರು. ನವ-ಕೇನ್ಸೀಯ ಪದ್ಧತಿಯ ಪ್ರಭಾವ ತಗ್ಗಿತು ಮತ್ತು ಹೊಸ ಕೇನ್ಸೀಯ ಅರ್ಥಶಾಸ್ತ್ರವನ್ನು ರೂಪಿಸಿದ ಒಂದು ಹೊಸ ಪೀಳಿಗೆಯ ಮಾದರಿಗಳಿಂದ ಅದು ಪಲ್ಲಟಗೊಂಡಿತು. ಹೊಸ ಕೇನ್ಸೀಯ ಅರ್ಥಶಾಸ್ತ್ರವು, ಹೊಸ ಸಾಂಪ್ರದಾಯಿಕ ಅರ್ಥಶಾಸ್ತ್ರಕ್ಕೆ ಭಾಗಶಃ ಪ್ರತಿಕ್ರಿಯೆಯಾಗಿ ಅಭಿವೃದ್ಧಿಗೊಂಡಿತು. ಅಸಂಪೂರ್ಣವಾಗಿರುವ ಮಾರುಕಟ್ಟೆಗಳು ಬೇಡಿಕೆಯ ನಿರ್ವಹಣೆಯನ್ನು ಹೇಗೆ ಸಮರ್ಥಿಸಬಲ್ಲವು ಎಂಬುದನ್ನು ತೋರಿಸುವ ಮೂಲಕ, ಹೊಸ ಕೇನ್ಸೀಯ ತತ್ತ್ವವು ಕೇನ್ಸೀಯ ಅರ್ಥಶಾಸ್ತ್ರಕ್ಕೆ ವ್ಯಷ್ಟಿ ಆರ್ಥಿಕ ತಳಹದಿಗಳನ್ನು ಒದಗಿಸಲು ಶ್ರಮಿಸುತ್ತದೆ. 

ಕೇನ್ಸೀಯ ಪಂಥದ ನಂತರದ ಅರ್ಥಶಾಸ್ತ್ರವು ಮುಖ್ಯವಾಹಿನಿಯ ಕೇನ್ಸೀಯ ಅರ್ಥಶಾಸ್ತ್ರಕ್ಕೆ ಸೇರಿದ ಒಂದು ಅಸಮ್ಮತಿಯನ್ನು ಪ್ರತಿನಿಧಿಸುತ್ತದೆ. ದೀರ್ಘಾವಧಿಯದ್ದು ಮಾತ್ರವೇ ಅಲ್ಲದೇ ಅಲ್ಪಾವಧಿಯಲ್ಲಿನ ಬೇಡಿಕೆಯ ಪ್ರಾಮುಖ್ಯತೆಯ ಕಡೆಗೆ, ಮತ್ತು ಬೃಹದರ್ಥಶಾಸ್ತ್ರದಲ್ಲಿನ ಅನಿಶ್ಚಿತತೆ, ನಗದಾಗಿ ಮಾರ್ಪಡಿಸುವಿಕೆಯ ಆದ್ಯತೆ ಮತ್ತು ಐತಿಹಾಸಿಕ ಪ್ರಕ್ರಿಯೆಯ ಪಾತ್ರದ ಕುರಿತು ಇದು ಒತ್ತು ನೀಡುತ್ತದೆ.

ಬೃಹದಾರ್ಥಿಕ ಸಿದ್ಧಾಂತದ ಅಭಿವೃದ್ಧಿ
ಕೇನ್ಸೀಯ ಪಂಥದ ಸಂಪ್ರದಾಯ
ಬೃಹದಾರ್ಥಿಕ ಕಾರ್ಯನೀತಿಗಳು
ಬೃಹದಾರ್ಥಿಕ ಚಿಂತನೆಯ ಪಂಥಗಳು